Aase D. Madsen (DF), 2001-04-03:
Det er en hjertesag for os at sikre, at de svage ældre og handicappede på plejehjem og i andre boligformer kan føle sig trygge og få den pleje og omsorg, som de har et retskrav på.
Vi i Dansk Folkeparti er glade for, at regeringen endelig har hørt nødråbet fra de såkaldte folkehøringer, der lød: Vi savner omsorg og næstekærlighed.
Derfor er det totalt uacceptabelt, at der i forslaget er så meget elastik, at Dansk Folkeparti kan frygte, at Pårørendegruppen for svage ældre snart bliver nødt til at udgive andet bind af den hvidbog, der beskriver det ufattelige omsorgssvigt, der foregår på plejehjemmene, og som man bestemt ikke kan betegne som enkelttilfælde.
Derfor finder Dansk Folkeparti det helt nødvendigt, at der skal etableres uvildige og uanmeldte tilsynsbesøg på plejehjem og i andre former for ældre- og handicapboliger.
Her er embedslægen et helt uundværligt element i et tilsyns- og rapporteringssystem.
Embedslægen skal også have mulighed for selv at udpege personer med erfaring inden for omsorg og pleje til eventuelt at kunne deltage i tilsynsarbejdet.
Det er aldeles uholdbart, at forslaget helt klart lægger op til, at kommunerne skal kontrollere sig selv.
Jeg kan ikke begribe, hvorfor ministeren totalt vælger at overse, at næsten samtlige høringssvar i meget kraftige vendinger reagerer over for den minimale indflydelse, som embedslægerne er tildelt, og som reelt kun går ud på, at de kan læse en rapport på anden hånd, men de får ikke lov til selv at gå ud
og kontrollere forholdene.
Så vil jeg gerne have lov til at citere lidt fra Dansk Sygeplejeråds høringssvar.
Så må det højt besungne lokale selvstyre træde til side.
Kvalitetsstandarden bliver i forslaget individuel i kommunerne, så der kan være meget store forskelle på de kommunale tilsyn med overholdelse af eget serviceniveau.
Det må da være et problem.
Dansk Folkeparti vil i øvrigt også se på, om klagemulighederne i forslaget er gode nok, og så ønsker Dansk Folkeparti, at ældrerådene skal kunne deltage i bruger- og pårørenderådet, samt at de naturligvis skal have en eller anden form for besluttende kompetence.
Og hvorfor ikke tage skridtet helt ud og lave egentlige plejehjemsbestyrelser?
Dansk Folkeparti mener naturligvis, at der skal udarbejdes en form for standardvedtægter, der binder kommunerne, bl.a. med hensyn til rådenes sammensætning.
Det er positivt, at der bliver pligt til at udarbejde de individuelle plejeplaner, men det er uhyre vigtigt, at der hele tiden sker en opfølgning, der tager hensyn til ændring i beboernes plejebehov.
Samlet set vil jeg sige, at Dansk Folkeparti er meget, meget skeptiske over for forslaget, som det ligger nu, og jeg er indstillet på under udvalgsarbejdet at forsøge at få gennemført de nødvendige ændringer.
Mange af de ændringer, Dansk Folkeparti vil tage op, ligger bl.a. i høringssvaret fra Ældre Sagen.
Men som sagt på nuværende tidspunkt, som forslaget ligger uden de uvildige tilsynsbesøg fra embedslægerne, er vi meget skeptiske, men jeg er ikke i tvivl om, at det får vi på plads under udvalgsarbejdet, og så må vi se på de andre ting, der ligger i det. Dansk Folkeparti finder heller ikke, at der skal indgå satspuljemidler i finansieringen, men der skal bindes de nødvendige ressourcer i halen på forslaget, således at kommunerne ikke af økonomiske grunde kan springe over, hvor gærdet er lavest.